
Text rozhodnutia
Súd: Krajský súd Banská Bystrica Spisová značka: 20Sa/14/2016 Identifikačné číslo súdneho spisu: 6016200767 Dátum vydania rozhodnutia: 19. 08. 2016 Meno a priezvisko sudcu, VSÚ: JUDr. Jarmila Badíková ECLI: ECLI:SK:KSBB:2016:6016200767.1 Uznesenie Krajský súd v Banskej Bystrici v právnej veci navrhovateľky: S. Y., nar. X. X. XXXX, bytom Z. I. XXX, XXX XX I., proti odporkyni: Sociálna poisťovňa, ústredie, Ul. 29. augusta č. 8, 813 63 Bratislava, o preskúmanie rozhodnutia odporkyne o priznaní invalidného dôchodku č. XXX XXX XXXX X zo dňa 3. 3. 2016, takto r o z h o d o l : Konanie vo veci rozhodnutia odporkyne č. XXX XXX XXXX X zo dňa 3. 3. 2016 z a s t a v u j e. Navrhovateľke náhradu trov konania nepriznáva. o d ô v o d n e n i e : Odporkyňa rozhodnutím č. XXX XXX XXXX X zo dňa 3. 3. 2016 priznala navrhovateľke podľa § 70 ods. 1 a § 82 zákona č. 461/2003 Z. z. o sociálnom poistení v znení neskorších predpisov (ďalej aj len „zákon o sociálnom poistení“), invalidný dôchodok v sume 84, 30 EUR mesačne od 6. 11. 2015. Zároveň odporkyňa zvýšila podľa § 82 zákona o sociálnom poistení a § 1 opatrenia Ministerstva práce, sociálnych vecí a rodiny Slovenskej republiky č. 283/2015 Z.z. invalidný dôchodok na sumu 85,30 EUR mesačne od 1.1.2016. Navrhovateľka podala v zákonom stanovenej lehote proti uvedenému rozhodnutiu odporkyne opravný prostriedok, ktorým požadovala opätovné preskúmanie rozhodnutia odporkyne. Na základe podaného opravného prostriedku odporkyňa opätovne posúdila nárok navrhovateľky na zvýšenie invalidného dôchodku. Odporkyňa v rámci autoremedúry rozhodnutím č. XXX XXX XXXX X zo dňa 2. 8. 2016 zvýšila podľa § 73 a § 112 ods. 4 a § 82 zákona o sociálnom poistení navrhovateľke invalidný dôchodok od 27. 1. 2016 na sumu 103, 50 EUR mesačne. Rozhodnutie odôvodnila tým, že z dôvodu zmeny zdravotného stavu navrhovateľky došlo k zvýšeniu miery poklesu schopnosti vykonávať zárobkovú činnosť na 55%. Podľa § 250l ods. 2 Občianskeho súdneho poriadku (ďalej len „OSP“) pokiaľ v tejto hlave nie je ustanovené inak, použije sa primerane ustanovenie druhej hlavy s výnimkou § 250a. Podľa § 250o OSP ak správny orgán, ktorého rozhodnutie súd preskúmava, vydá nové rozhodnutie, ktorým návrhu celkom vyhovie, súd uznesením konanie zastaví. Vzhľadom na to, že odporkyňa v danom prípade novým rozhodnutím vyhovela opravnému prostriedku podanému navrhovateľkou, súd v súlade s citovanými ustanoveniami OSP konanie zastavil. O náhrade trov konania súd rozhodol podľa § 250k ods.1 v spojitosti s § 250l ods. 2 OSP. Navrhovateľka bola v konaní úspešná, ale náhradu trov konania si neuplatnila, a preto jej súd ich náhradu nepriznal. Poučenie: Proti tomuto rozhodnutiu je prípustné odvolanie do 15 dní od jeho doručenia, písomne v dvoch vyhotoveniach, prostredníctvom krajského súdu na Najvyšší súd Slovenskej republiky. Odvolanie možno podať len z dôvodov uvedených v § 205 ods. 2 O.s.p. V odvolaní sa má popri všeobecných náležitostiach (§ 42 ods. 3 O.s.p.) uviesť proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

